

**LIETUVOS RESPUBLIKOS VIDAUS REIKALŲ MINISTRAS**

**ĮSAKYMAS**

**DĖL LIETUVOS RESPUBLIKOS VIDAUS REIKALŲ MINISTRO**

**2015 M. RUGPJŪČIO 27 D. ĮSAKYMO NR. 1V-667 „DĖL NUSIKALSTAMŲ VEIKŲ ŽINYBINIO REGISTRO REORGANIZAVIMO IR NUSIKALSTAMŲ VEIKŲ ŽINYBINIO REGISTRO NUOSTATŲ PATVIRTINIMO“**

**PAKEITIMO**

2016 m. rugsėjo 22 d. Nr. 1V-657

Vilnius

P a k e i č i u Nusikalstamų veikų žinybinio registro nuostatus, patvirtintus Lietuvos Respublikos vidaus reikalų ministro 2015 m. rugpjūčio 27 d. įsakymu Nr. 1V-667 „Dėl Nusikalstamų veikų žinybinio registro reorganizavimo ir Nusikalstamų veikų žinybinio registro nuostatų patvirtinimo“:

1. Pripažįstu netekusiu galios 8.11 papunktį.

2. Pakeičiu 11 punktą ir jį išdėstau taip:

„11. Informatikos ir ryšių departamentas privalo:

11.1. užtikrinti nepertraukiamą registro veikimą ir pagal kompetenciją atsakyti už registro duomenų saugą;

11.2. nustatyti registro darbo organizavimo principus ir tvarką;

11.3. vykdyti registro duomenų perdavimo tinklų priežiūrą;

11.4. užtikrinti registro sąveiką su kitais registrais ir valstybės informacinėmis sistemomis;

11.5. perduoti registro duomenis susijusiems registrams ir valstybės informacinėms sistemoms;

11.6. Nuostatų 19 punkte nurodytu atveju registruoti registro objektą;

11.7. užtikrinti, kad registro duomenys būtų laiku ir teisingai įrašyti į registro duomenų bazę;

11.8. užtikrinti, kad jo į registro duomenų bazę įrašyti neteisingi, netikslūs ar neišsamūs registro duomenys būtų nedelsiant ištaisyti, atnaujinti ar papildyti;

11.9. rengti teisės aktų, susijusių su registro duomenų tvarkymu ir sauga, projektus;

11.10. užtikrinti, kad registro duomenys būtų tvarkomi vadovaujantis Nuostatais ir kitais teisės aktais, reglamentuojančiais registro duomenų tvarkymą;

11.11. registro duomenų pagrindu rengti oficialiąsias suvestines statistines ataskaitas apie nusikalstamas veikas, asmenis, įtariamus (kaltinamus) nusikalstamų veikų padarymu, ir nuo nusikalstamų veikų nukentėjusius asmenis;

11.12. teikti registro duomenis registro duomenų gavėjams pagal registro duomenų teikimo sutartis jose nustatyta tvarka ir pagal registro duomenų gavėjų prašymus;

11.13. užtikrinti, kad registro duomenų gavėjai, kuriems Informatikos ir ryšių departamentas pateikė neteisingus, netikslius, neišsamius registro duomenis, būtų informuoti apie ištaisytus netikslumus;

11.14. pagal kompetenciją atlikti kitus Nuostatuose ir kituose teisės aktuose, reglamentuojančiuose registrų duomenų tvarkymą, nustatytus veiksmus.“

3. Pakeičiu 12 punkto pirmąją pastraipą ir ją išdėstau taip:

„12. Nuostatų 8.2–8.10 papunkčiuose nurodyti registro tvarkytojai turi:“

4. Pakeičiu 13 punkto pirmąją pastraipą ir ją išdėstau taip:

„13. Nuostatų 8.2–8.10 papunkčiuose nurodyti registro tvarkytojai privalo:“

5. Pakeičiu 19 punktą ir jį išdėstau taip:

„19. Informatikos ir ryšių departamentas elektroninių ryšių priemonėmis gautų teismų nuosprendžių ar nutarčių, priimtų išnagrinėjus privataus kaltinimo bylas dėl padarytų nusikalstamų veikų, numatytų Baudžiamojo proceso kodekso 407 straipsnyje, kopijų pagrindu Registro duomenų tvarkymo taisyklėse nustatyta tvarka sudaro registro objekto duomenis, būtinus registro objektui registruoti, patikrina jų teisingumą, tikslumą ir (ar) išsamumą ir priima sprendimą įregistruoti registro objektą.“

6. Pakeičiu 20 punktą ir jį išdėstau taip:

„20. Registro objektas laikomas įregistruotu, kai Nuostatų 8.1–8.10 papunkčiuose nurodyti registro tvarkytojai priima sprendimą įregistruoti registro objektą ir nedelsdami įrašo Registro duomenų tvarkymo taisyklėse nustatyta tvarka sudarytus registro objekto duomenis į registro duomenų bazę ir registruojamam objektui registre yra suteikiamas identifikavimo kodas, kuris sudaromas iš skaitmeninių simbolių sekos.“

7. Pakeičiu 21 punktą ir jį išdėstau taip:

„21. Nuostatų 8.2–8.10 papunkčiuose nurodyti registro tvarkytojai, pagal kompetenciją atlikdami savo tiesiogines funkcijas, susijusias su proceso veiksmų ar ikiteisminio tyrimo atlikimu, ikiteisminio tyrimo eigoje surašytų proceso veiksmų dokumentų pagrindu, o Informatikos ir ryšių departamentas teismų nuosprendžių ar nutarčių, priimtų išnagrinėjus privataus kaltinimo bylas dėl padarytų nusikalstamų veikų, numatytų Baudžiamojo proceso kodekso 407 straipsnyje, kopijų pagrindu Registro duomenų tvarkymo taisyklėse nustatyta tvarka papildo registro duomenų bazę naujais registro objekto duomenimis arba patikslina jau įrašytus į registro duomenų bazę registro objekto duomenis.“

8. Pakeičiu 28 punktą ir jį išdėstau taip:

„28. Nuostatų 8.1–8.10 papunkčiuose nurodyti registro tvarkytojai, nustatę, kad dėl jų kaltės į registro duomenų bazę įrašyti neteisingi, netikslūs ar neišsamūs registro duomenys, privalo nedelsdami, bet ne vėliau kaip per 24 valandas, ištaisyti ir (ar) papildyti registro duomenis ir neatlygintinai raštu pranešti apie ištaisytus ir (ar) papildytus registro duomenis visiems registro duomenų gavėjams ir registro duomenų subjektams, kuriems buvo pateikti neteisingi, netikslūs ar neišsamūs registro duomenys, o Informatikos ir ryšių departamentas neatlygintinai privalo perduoti ištaisytus ir (ar) papildytus registro duomenis susijusiems registrams ir valstybės informacinėms sistemoms, kuriems buvo perduoti neteisingi, netikslūs ar neišsamūs registro duomenys.“

9. Pakeičiu 36.2 papunktį ir jį išdėstau taip:

„36.2. Nuostatų 8.2–8.10 papunkčiuose nurodyti registro tvarkytojai pagal savo kompetenciją teikia tik jų į registro duomenų bazę įrašytų registro duomenų pagrindu parengtus išrašus.“

Vidaus reikalų ministras Tomas Žilinskas

SUDERINTA SUDERINTA

Informacinės visuomenės plėtros komiteto Nacionalinės teismų administracijos

prie Susisiekimo ministerijos 2016-08-29 raštu Nr. 4R-2103-(6.6)

2016-08-17 raštu Nr. S-779